‘เอ็มเอไอ’ดึงกบข.ถือหุ้น
ชูประเด็นเติบโตเร็ว-ยีลด์สูง &#8216;โสภาวดี&#8217;ห่วงติดกฎการลงทุน
11 ส.ค. 2554

ชูประเด็นเติบโตเร็ว-ยีลด์สูง ‘โสภาวดี’ห่วงติดกฎการลงทุน
สมาคม บจ.เอ็ม เอ ไอ ชักชวน กบข.ลงทุนหุ้นเล็ก เชื่อให้ผลตอบแทนสูง ด้าน “โสภาวดี” ขอเวลาศึกษาเกณฑ์ที่เกี่ยวข้อง
นายสมบัติ อนันตรัมพร นายกสมาคมบริษัทจดทะเบียนในตลาดหลักทรัพย์ เอ็ม เอ ไอ (mai) เปิดเผยว่า สมาคมได้ชักชวนให้กองทุนบำเหน็จบำนาญข้าราชการ (กบข.) เข้ามาลงทุนในหุ้นเอ็ม เอ ไอ แทนการออกไปลงทุนต่างประเทศ เพราะหุ้นเอ็ม เอ ไอ โตเร็ว ให้ผลตอบแทน (ยีลด์) สูง ซึ่งทาง กบข.ให้การตอบรับเป็นอย่างดีแม้จะติดขัดเรื่องกฎเกณฑ์ลงทุนและสภาพคล่อง (ฟรีโฟลต) แต่เข้าใจว่า กบข.ได้ส่งคนเข้ามาวิเคราะห์หุ้นในเอ็ม เอ ไอ บ้างแล้ว 
น.ส.โสภาวดี เลิศมนัสชัย เลขาธิการ กบข. เปิดเผยว่า การลงทุนในหุ้นเอ็ม เอ ไอ ยังติดขัดกฎเกณฑ์ลงทุนและสภาพคล่องซื้อขาย ซึ่งกบข.ต้องใช้เวลาศึกษาเชิงลึก ทั้งความเป็นไปได้และเกณฑ์ที่เกี่ยวข้อง แต่เท่าที่พิจารณาจะเห็นว่าอุปสรรคสำคัญของการลงทุนในหุ้นเอ็ม เอ ไอ คือเรื่องฟรีโฟลต โดย กบข.มีพอร์ตใหญ่หากเข้าไปลงทุนก็อาจจะกระทบราคาซื้อขายได้ 
ขณะเดียวกันเกณฑ์ลงทุนของ กบข.ได้กำหนดความเสี่ยงด้านสภาพคล่องไว้ชัดเจนว่า เมื่อต้องการขายหุ้นก็ต้องทำได้ภายในเวลาที่ระบุด้วย จึงทำให้ที่ผ่านมาการลงทุนของ กบข.ครอบคลุมได้เฉพาะหุ้นขนาดใหญ่เช่น SET100 และ SET50 เป็นต้น
นายประภาส ตันพิบูลย์ศักดิ์ ประธานเจ้าหน้าที่บริหารฝ่ายการลงทุน บลจ.กรุงศรีอยุธยา เปิดเผยว่า หากแก้ฟรีโฟลตของตลาดเอ็ม เอ ไอ ได้ก็จะเพิ่มโอกาสให้กองทุนเข้าไปลงทุนได้มากขึ้น เพราะปกติหุ้นดังกล่าวมีอัตราเติบโตสูงและได้ประโยชน์ด้านภาษีนิติบุคคลมากกว่าหุ้นในตลาดหลักทรัพย์ฯ (SET) ซึ่งบริษัทก็ไม่ปิดกั้นโอกาสลงทุนในหุ้นขนาดเล็ก 
“เรามีกองทุนที่ลงทุนในหุ้นเอ็ม เอ ไอ ได้ แต่ก็กังวลเรื่องฟรีโฟลตและขนาดที่เล็กมาก จึงยังไม่ได้เข้าไปซื้อ เพราะกองทุนเราใหญ่ หากเข้าไปก็กระทบราคา ขณะที่มูลค่าการลงทุนในหุ้นเอ็ม เอ ไอ คงมีสัดส่วนน้อยมากจนไม่สามารถผลักดันผลตอบแทนของกองทุนได้ ทำให้เราเลือกลงทุนในหุ้นขนาดใหญ่เป็นหลัก” นายประภาส กล่าว